khistorydata/jeongjo-sjw-relations huggingface dataset:
정조 7년
癸卯十二月二十三日辰時。上御誠正閣。左承旨入侍時。行左承旨朴祐源。假注書徐瀅修。記注官金健修。記事官李崑秀。以次進伏訖。上命部官待令與否。知入。賤臣出問還奏曰。中部東部。皆已待令云矣。上命昨日近千民人。爲受發賣齊會。旋以期日之退定散歸云。初定之日。如或有故。則劃卽知委。俾不來會。可也。而今使許多民人。空往空來者。該部之不善擧行乎。該廳之不卽捧甘乎。委折知入。賤臣出問還奏曰。問于部官。則當初知委民人。使之趁期來會者。以有該廳甘結。而元定日前夕。下屬雖以堂上有故。期日勢將退定。私相傳說。旣無文蹟之自該廳知委。則有難以下輩傳說。輕先布告。故部官則一依當初甘結。元定日率民人進詣賑廳矣。賑郞聞民人之齊會。始乃驚動。呵責下吏之不卽甘結。而民人則使之退送。故部官亦皆還歸云矣。上命書傳敎曰。今聞部官所告。因賑廳郞官之以改定日字。初不捧甘各部。各部屢千民戶。旣集還歸云。該廳事萬萬駭然。況於昨日詢問之下。全諱實狀者。尤極無據。賑恤廳郞官問名。令該府拿問。捧口招以聞。郞官未瑩。雖不登時知委。該吏符同掩置。亦甚痛駭。下吏亦令該曹。爲先嚴問取招。捧草供入啓。待令兩部官員等。使之退去書訖。命軍士房承旨入侍。賤臣出傳還入。同副承旨趙興鎭。追入進伏。上命祐源先退。上命興鎭書傳敎曰。吏曹實郞廳發牌。淸齋與否。摘奸以來書訖。命退。諸臣以次退出。
정조 7년
癸卯十二月二十三日申時。上御觀物軒。坐直承旨入侍時。二直提學徐有防。檢校直閣徐龍輔。右承旨林錫喆。假注書李敬五。記事官李崑秀尹行任。以次進伏訖。上曰。秋曹供辭。催促入之。又下敎曰。薦望事體。何等重大。而前刑曹判書李柱國。罷職不敍代。只書罷職。不書不敍。當該備邊郞。發牌問名以入。賤臣承命出問。以備郞權正遇仰達。上曰。御將批下。卽爲出牌事。分付。賤臣承命出傳。還入進伏。仍命退。諸臣以次退出。
정조 7년
行都承旨沈豐之齋直。行左承旨朴祐源齋宿。右承旨林錫喆齋直。左副承旨安聖彬齋宿。右副承旨李時秀齋宿。同副承旨趙興鎭齋宿。注書二員未差。假注書徐瀅修齋宿李敬五齋直。事變假注書沈銖仕。
정조 7년
行都承旨臣沈豐之。行左承旨臣朴祐源。右承旨臣林錫喆。左副承旨臣安聖彬。右副承旨臣李時秀。同副承旨臣趙興鎭啓曰。大享動駕。今已隔宵矣。當此隆沍之節。達曙將事。勞動玉體。非不知萬萬焦迫。而夙齋有期。聖孝冞篤。不敢瀆撓。只切罔措。臣等之夙宵冀祝者。惟是日候之稍暖。而昨晩以來。風威斗嚴。寒事愈劇。深屋暖室。尙覺懍栗。況霜曉祼薦之地乎。且今閭巷之間。輪感大熾。小失將攝。則輒致彌留。在聖人保嗇之道。尤豈非致愼之時乎。自有親享之命。我聖上孝思齋穆。日夜憧憧。臣等職在近密。敢不仰體。而冒寒躬祼。聖候萬一有損節。則不但臣民之所煎灼。洋洋陟降之靈。豈不眷顧而悶然乎。聖慮及此。則亦必惕然反顧。不待臣等之屢煩矣。伏願亟收親享之命。以慰群情焉。惶恐敢啓。答曰。勿須煩請。
정조 7년
沈豐之啓曰。今此延祥詩製述人中。時無職名人員。令該曹口傳付軍職。何如。傳曰。允。
정조 7년
兵曹口傳政事。副司果單李顯默。
정조 7년
以右議政請對啓辭。傳于朴祐源曰。明日親押時入侍。
정조 7년
以藥房三提調請對啓辭。傳于朴祐源曰。明日親押時入侍。
정조 7년
吏曹口傳政事。以嚴璹爲分內醫提調。
정조 7년
以咸鏡監司。咸興判官尹昌濂。罷黜狀啓。傳于朴祐源曰。政官牌招開政。勿拘常格。各別擇差。待下批當日辭朝。以本道民事。不可一刻曠官。無或遲滯赴任之意。令該曹各別嚴飭。
정조 7년
以寶劍望筒。傳于趙興鎭曰。差祭摠管許遞。今日政差出。寶劍望筒。更爲修正入啓。
정조 7년
有政。吏批。判書李在簡。參判金文淳。參議金憙。行左承旨朴祐源進。以韓大裕爲咸興判官。金履溫爲刑曹佐郞。朴忠煥爲監察。
정조 7년
兵批。判書李𡊠進。參判鄭昌順齋宿。參議李致中入直。參知沈有鎭未肅拜。同副承旨趙興鎭進。以銀溪君楔。安川君烓爲都摠管。洪良浩李昌運爲副摠管。
정조 7년
趙興鎭。以兵曹言啓曰。明日動駕時。本曹堂上守宮及侍衛。不可不備員。新除授參知沈有鎭。身病沈重。勢難行公。令政院稟旨變通。仍令該曹口傳差出。待下批牌招。以爲備員之地。何如。傳曰。允。
정조 7년
林錫喆啓曰。因兵曹草記。明日動駕時。守宮及侍衛。不可不備員。新除授參知沈有鎭。身病沈重。勢難行公。令本院稟旨變通事。允下矣。合有變通之道。何以爲之。敢稟。傳曰。許遞。政官牌招開政。
정조 7년
吏批。以鄭存中爲兵曹參知。柳鎭九爲禁府都事。金安默爲戶曹正郞。
정조 7년
傳于朴祐源曰。明日隨駕百官老病人勿參。廟庭陪享之班。依前下敎。亦勿進參之意。預令知委。隨駕軍兵。亦依昨年例。老弱皆勿出用。卽爲嚴飭各營。
정조 7년
沈豐之啓曰。都政曾以念前後爲之。有下敎矣。何間擧行與否。問于該曹以啓事。命下矣。問于該曹則以爲。今月內無故日。只有二十八日。而係是祈穀大祭。受誓戒後。有不敢循例捧入。歲前將不得擧行云矣。敢啓。傳曰。以二十八日爲之。
정조 7년
李時秀。以戶曹言啓曰。因訓鍊都監草記。捉猪牙兵。木綿一疋。自戶曹施賞後。草記事。命下矣。牙兵金鼎燁。木綿一疋。依傳敎。題給之意。敢啓。傳曰。知道。
정조 7년
李時秀。以戶曹言啓曰。因御營廳草記。捉虎軍兵別賞格。自戶曹考例題給後。草記事。命下矣。先殺軍李天福。木綿參疋。再殺軍金萬順。木綿一疋。考例題給之意。敢啓。傳曰。知道。
정조 7년
李時秀。以戶曹言啓曰。因禁衛營草記。捉鹿捉猪牙兵。各木一疋賞給。仍令該曹草記事。命下矣。牙兵宋景賢李命位。各木一疋。依傳敎題給之意。敢啓。傳曰。知道。
정조 7년
趙興鎭。以兵曹言啓曰。來正月當上番騎兵。今月二十五日。當爲點考。而動駕相値。以無故日退行之意。敢啓。傳曰。知道。
정조 7년
趙興鎭。以訓鍊都監言啓曰。今十二月二十五日宗廟擧動時。訓局外。各營入直軍中。除出百名。守禦使都領留陣事。自兵曹節目啓下矣。南營馬軍二十五名。北營標下軍三十名。廣智營軍二十名。新營軍十名。下都監軍十五名。合百名出番。將官率領。待標信出赴留陣營。還宮後。還入直之意。敢啓。傳曰。知道。
정조 7년
趙興鎭。以訓鍊都監言啓曰。武藝別監技藝都計劃居首馬象箕姜世文。各木綿二疋。布子二疋。之次裴萬根金大千。各木綿一疋。布子一疋。施賞之意。敢啓。傳曰。知道。
정조 7년
趙興鎭。以禁衛營言啓曰。今十二月二十五日。宗廟擧動時。隨駕營各處入直。以禁衛營西營新營入番軍中。量宜除出。每處各留十名事。命下矣。謹依傳敎擧行。而兩處各以十名軍。宮墻外當夜巡邏。無以分排。本營西營新營入直軍中。各十五名除出。各該將官率領。東營集春營各十五名守直。使之警巡。而西營入直軍。待標信出用。二十六日。還宮後。還入直。何如。傳曰。允。
정조 7년
趙興鎭。以禁衛營言啓曰。本營牙兵嚴德明。私獵於金川地。中猪一口捉納。依例封進。而木綿五疋。依定式施賞之意。敢啓。傳曰。自本廳木一疋。別爲賞給。
정조 7년
趙興鎭。以禁衛營言啓曰。依下敎。武藝別監左右番技藝居首裴萬根姜世文處各木三疋。之次宋德煥崔道興處。各木二疋。馬象箕鄭鐵重處。各布二疋。分給之意。敢啓。傳曰。知道。
정조 7년
趙興鎭。以御營廳言啓曰。今此宗廟擧動時。東營集春營入直軍兵。以禁衛營新營入直軍中。量宜除出替代事。自兵曹節目啓下矣。今月二十五日。東營集春營入直將官軍兵。與禁衛營西營新營入直軍中。量宜除出者。待標信替代出用。而還宮後。還爲替直之意。敢啓。傳曰。知道。
정조 7년
趙興鎭。以御營廳言啓曰。依傳敎。本廳捉鹿砲手黃浩澄處。木綿一疋。元賞外。別爲施賞之意。敢啓。傳曰。知道。
정조 7년
趙興鎭。以御營廳言啓曰。依下敎。武藝別監左右番技藝居首馬象箕金大千處。各木三疋。之次安廷澤李成得處。各木二疋。趙龍得姜世文處。各布二疋。施賞之意。敢啓。傳曰。知道。
정조 7년
領中樞府事臣金尙喆箚曰。伏以。臣近添寒疾。床席委呻之中。卽伏聞保護輔弼之臣。爲寢臘享親行。相率求對云。自伏奉日前傳敎。爲臣子者。孰不欲感激仰體。而猶且瀆撓於動駕隔日之時者。誠以皇天祖宗之付托於人主一身。至重至大。有異匹庶之任情自輕。雖以我先大王靡不用極之孝思。五紀臨御。一未行臘享者。豈一毫自便聖躬而然哉。是蓋爲宗社也。爲臣民也。節屆嘉平。政當嚴沍。冒寒勞動之際。徹夜將事之時。風寒霧露。易損榮衛。不啻古人垂堂之戒而已。況今閭巷之間。無老少貴賤。無人不感寒。此時此擧。決知非愼重之道。於昭陟降之地。以今祼薦之親將眷眷焉。豈無唯疾之憂也。聖人達孝。不在典禮之疏節。唯當以親心爲己心。以聖上視無形聽無聲之至誠。豈不翻然悟也。如臣垂死老物。萬念都空。而憂愛一念。耿耿不已。敢控短箚。略效微悃。伏乞聖明。恕臣之僭。納臣之言。卽擧國顒祝之情也。取進止。答曰。省箚具悉卿懇。曾聞先朝。亦有親行臘享時云。且予年富而力不憊。豈可以日寒之斗劇。臨期攝事乎。箚辭。無以奉施。第切歉歎。更冀卿之諒之也。仍傳曰。此批答。遣史官傳諭于領府事。
정조 7년
領議政臣鄭存謙箚曰。伏以。臘日太廟親祼之擧。寔出我聖上篤至之孝思。日寒如稍弛。其在將順之義。安敢更事瀆擾。而寒威簁劇。夜氣益烈。此時徹宵將事。非但有違於大聖人節宣之道。亦豈所以仰體陟降眷顧之意哉。況今悠悠萬事。莫有大於保嗇聖躬。臣於前後筵中。仰陳憂迫之忱。而言拙誠淺。未能格聽。病伏垂死。又未參求對之列。耿耿一念。消鑠不得。夜聞風聲。惕然心驚。神昏氣短。數行文字。無以自力。僅此略陳懇乞。亟收親行之命。俯循群下之望焉。仍念臣於向日歸自曉班。忽然言語蹇澁。左體麻痺。卽是醫家不治之症。豈有賓對進參之望。而方當親享在邇。義不敢言病。拚棄性命。忍死登對。特荷聖慈。俯燭實狀。卽令先退。仍遣御醫。蔘補珍劑。繼以寵賚。欲其生而濟其死。雖父母顧復之恩。惟疾之憂。何以加此。欲報之德。與天靡極。闔門感泣。不知死所。第臣所罹危疾。殆天所廢。心血枯竭。舌根燥硬。形骸變常。語音駭聽。神思惝怳。省覺時昏。症是類中。已分癃癈。此是亢滿之招災。殆非鍼藥之所及。惟有密室塞竇。不觸外風。休神息慮。挨過歲月。幸不添別症。庶或望回甦。噫。遭際聖明。受恩罔極。區區所自效。只在於殫竭奔奏。而陳力就列。已矣無望。瞻望雲天。有淚如瀉。不生不滅。重擔在身。在公貽瘝曠之害。在私失調治之宜。憂懼交中。夜不能寐。如得釋負還分。俾尋生路。是起其將死之疾。續其幾絶之命也。賴天之靈。復起爲人。則夷險向前。盡瘁後已。卽臣之所自矢也。疾痛之呼。出於反本。玆敢仰首哀籲於慈覆之下。伏乞天地父母。亟遞臣議政之職。使之安意調息。使鼎席無曠殘喘少延。千萬至祝。臣之此病。非時日之所可責效。而太醫不離看病。久留私次。尤極惶悚。食息不安。如添一病。惟冀卽命撤還。以安私心焉。取進止。答曰。省箚具悉卿懇。愼節奉慮無已。近日天寒陡劇。此時尤合加護。惟冀安心攝理。御醫看病。常例則然。又何必過加巽讓耶。臘享期日在明。到今不可進退之。箚陳無以副施。卿或諒恕未。仍傳曰。此批答。遣史官。傳諭于領議政。
정조 7년
右議政臣李福源箚曰。伏以。時享。禮之盛也。親祼。孝之大也。以大孝而行盛禮。在下者。惟欽仰將順之不暇。其何敢荐犯瀆擾之罪。自歸婦寺之忠而竊惟聖王之一動一靜。順天時而已。合人情而已。顧今嚴沍栗烈之節。正屬閉密固藏之時。而凌晨勞動。徹宵登降。萬有一感觸外氣。致損榮衛。則其於保嗇之方。節宣之義。果何如也。古人之獻戒於其君者。必以宗廟爲說。蓋宗廟之重。在於君身。君身安。然後宗廟益重。籩豆之事則有司存。何待冒祈寒躬縟禮。然後方可展不匱之聖孝哉。昨今來風氣益冽。寒事陡劇。而成命未寢。享期已屆。小大群情。轉益憂迫。臣之冒死。求對於動駕隔夜之際者。豈得已而不已哉。未蒙進接之命。倍切焦悶之忱。敢以短箚。仰溷崇聽。伏乞聖明。上念宗廟之重。下循臣民之情。特降攝儀之命焉。取進止。答曰。省箚具悉卿懇。間因事故。四享俱不得躬將。如又命攝。情禮缺然。爲如何哉。卿須諒此區區之意。勿復困予。仍傳曰。此批答。遣史官。傳諭于右議政。明日入侍之意。一體傳諭。
정조 7년
校理臣姜。副校理臣林濟遠臣鄭在信。修撰臣李兢淵。副修撰臣李頤祥臣李錫夏等箚曰。伏以。新臘載屆。聖慕冞篤。躬享有命。動駕隔宵。而數日以來。寒威轉酷。雖在卑賤。尙患其觸冒生病。況於此時。勞動玉體。徹夜將事。實有妨於節宣之方。臣等非不知羹墻之慕。與序俱新。圭瓚之享。在禮則然。而戒忽愼攝。慮在傷損。則殿下所以欲伸情禮者。反恐貽我陟降之憂。臣等聚首悶慮。齊聲仰籲。伏乞亟加三思。勉循群情。特寢親享之命焉。取進止。答曰。省箚具悉。勿須煩請。
정조 7년
癸卯十二月二十四日巳時。上御誠正閣。軍士房承旨入侍時。一直提學鄭志儉。二直提學徐有防。檢校直閣徐龍輔。同副承旨趙興鎭。假注書徐瀅修。記事官李崑秀尹行任。以次進伏訖。志儉等曰。今日則感候。何如。上曰。一樣矣。志儉等曰。日寒猝劇。明日親享。下情萬萬焦迫矣。上曰。旣致齋而旋命攝。不但情禮之有缺。事面豈不苟艱乎。有防曰。數日寒威挽近所無。如臣等賤軀。尙有生病之慮。況感候未差之中。徹夜將事。此豈大聖人愼疾之道。臣等今番則必欲得請而後已也。上曰。今日調攝。則明日足可動駕。差晩出宮。豈至添病耶。志儉曰。臨期命攝。前後亦多已例。今番則攝行。春享親行。似好矣。上曰。春享與祈穀大祭。數日差遲。連爲親行。反不如間稍休息矣。有防曰。雖夏享親行。亦何妨耶。上曰。昔在先朝。每覩一年一享。未嘗不親行。故予亦欲歲一親行。而今年連有事故。四享皆命攝行。今於臘享。又未能躬將。則豈不有歉於情禮耶。志儉曰。如値聖候康寧。天氣和暖之時。臣等豈敢强請乎。適當嚴寒。又有感候。下情焦迫。不避煩聒矣。上曰。予若自量。或有添病之慮。必不强行也。日昨閣務句管。果皆依分排經紀乎。崑秀曰。纔已知委。而系年錄。明年爲始。當隨聞隨記。次對及便殿入侍。必有主管錄出之人。然後可無遺漏之弊矣。上曰。次對則入侍中。如有本閣時任。時任錄送。如無時任。原任中曹司錄送。便殿入侍。則注書難保其詳記。入侍承旨。細錄一通以送事。定式。可也。上命賤臣。傳諭于內局都提調及右議政處曰。日寒如此。衝冒引接。不無添感之慮。今日則欲從容調攝。明日差晩動駕爲計。須早卽還次。明日親押時入侍。賤臣出傳還入。興鎭曰。明日出宮門路。何以爲之乎。上命以協陽門爲之。仍命退。諸臣以次退出。
정조 7년
癸卯十二月二十四日申時。上御觀物軒。左承旨入侍時。行左承旨朴祐源。假注書李敬五。記事官李崑秀尹行任。以次進伏訖。上曰。兵曹參議望筒持入。賤臣承命出。持望筒入。上命書傳敎曰。已例旣多。日寒如此。承史侍衛露處之弊。不可不念。明日當於望廟樓齋宿。祭時詣齋殿。自齋殿出次。以此分付。祭官房旣是帳外。依例入接之意。亦爲分付。又命書傳敎曰。明日動駕時。百官早食前來會。軍兵亦勿差早聚會。依俄下傳敎。早食前待令事。一體申明分付。又命書傳敎曰。今番都政瓜滿窠中。兩湖及關東尤甚之次邑守令。依北道例。限麥秋仍任。全羅兵使。聞是瓜滿云。而此時本道迎送之弊。在所當恤。亦爲限麥秋仍任。又命書傳敎曰。都政曾以念前後爲之。有下敎矣。何間擧行與否。問于該曹以啓。仍命退。承史以次退出。
정조 7년
行都承旨沈豐之隨駕宿。行左承旨朴祐源隨駕直。右承旨林錫喆隨駕宿。左副承旨安聖彬隨駕宿。右副承旨李時秀隨駕直。同副承旨趙興鎭隨駕宿。注書二員未差。假注書徐瀅修隨駕宿李敬五隨駕直。事變假注書沈銖仕。
정조 7년
大駕詣宗廟。入齋室後。奎章閣政院玉堂藥房口傳問安。答曰。知道。展謁罷後。奎章閣政院藥房口傳問安。答曰。知道。省牲罷後。入望廟樓。奎章閣政院玉堂藥房口傳問安。答曰。知道。王大妃殿惠慶宮遣承旨問安。答曰。知道。
정조 7년
朴祐源啓曰。今日省器。入齋室後。玉堂不爲問安。事極未安。玉堂竝推考。何如。傳曰。允。
정조 7년
沈豐之啓曰。明日大駕。詣宗廟後。王大妃殿。惠慶宮問安。何承旨進去乎。敢稟。傳曰。左副承旨右承旨進去。
정조 7년
傳于李時秀曰。侍衛軍兵毛具。
정조 7년
以平安監司。北關移轉穀物區劃。令廟堂稟處事狀啓。傳于李時秀曰。今日內。以草記稟處。
정조 7년
趙興鎭。以兵曹言啓曰。依下敎。隨駕禁軍及駕後禁軍。武藝出身武藝別監與內吹兼內吹標下軍兵等處。療飢之意。敢啓。傳曰。知道。
정조 7년
趙興鎭。以訓鍊都監言啓曰。本局從事官林濟遠李耇永金師柱。俱爲差祭。韓大裕。今日政。移除咸興判官。明日本局省記。無以推移。依例以把摠代直之意。敢啓。傳曰。知道。
정조 7년
趙興鎭。以訓鍊都監言啓曰。依傳敎明日擧動時。挾輦軍及留陣軍兵中。老弱之類。皆勿出用之意。敢啓。傳曰。知道。
정조 7년
趙興鎭。以訓鍊都監言啓曰。依下敎。挾輦軍別技軍。兼內吹及留陣營定送軍兵等處。療飢之意。敢啓。傳曰。知道。
정조 7년
趙興鎭。以禁衛營言啓曰。依下敎。本營槍劍軍兼內吹等處。療飢之意。敢啓。傳曰。知道。
정조 7년
趙興鎭。以禁衛營言啓曰。依傳敎。本營捉猪牙兵嚴德明處。木一疋。別爲賞給之意。敢啓。傳曰。知道。
정조 7년
趙興鎭。以御營廳言啓曰。依傳敎。明日擧動時。隨駕軍兵中。老弱之類。皆勿出用之意。敢啓。傳曰。知道。之類二字。殆近衍文。果如此草記。似老而非老。似弱而非弱。眞箇老弱。當在出用中乎。勿之爲言。禁止之辭也。不若以不代勿之爲愈矣。
정조 7년
趙興鎭。以御營廳言啓曰。依下敎。駕前別抄兼內吹及隨駕將校軍兵等處。療飢之意。敢啓。傳曰。知道。
정조 7년
趙興鎭。以守禦廳言啓曰。依傳敎。留陣本廳標下軍兵及禁衛營鄕軍訓局馬步軍等。療飢之意。敢啓。傳曰。知道。
정조 7년
癸卯十二月二十五日辰時。上詣宗廟。擧動入侍時。行都承旨沈豐之。行左承旨朴祐源。右承旨林錫喆。左副承旨安聖彬。右副承旨李時秀。同副承旨趙興鎭。假注書徐瀅修李敬五。記注官金鳳顯。記事官李祖承。一直提學鄭志儉。二直提學徐有防。檢校直閣徐龍輔。待敎李崑秀。檢校待敎尹行任。以次侍立。上具遠遊冠絳紗袍。乘輿出仁和門至仁政殿月臺。左通禮跪啓請降輿。上降輿陞座親押如儀訖。上曰。都提調入侍。藥房都提調徐命善進前曰。日寒如此。聖體。若何。上曰。一樣矣。命善曰。雪後風緊。寒威甚嚴。明日侵曉。又當誓戒。逐日冒寒勞動。豈不萬萬悶迫乎。上曰。今年五享。不得躬行。故欲伸情禮。氣亦不憊。不須過慮也。命善曰。聖敎至此。不敢煩達。而初獻禮畢後。卽入幕次。區區之望也。上曰。卿言如此。當依此爲之。左通禮跪啓請乘輿。上乘輿。左右通禮前導。由敦化門以出。上曰。侍臣上馬。不待中禁之呼上馬。而輕先上馬。少爲遲待。有何所難。爲先査問其委折。一竝還就本位。更待中禁之呼上馬。而上馬事。分付。老病人則使之自此落後。可也。又駕前下敎曰。隨駕侍臣。事過後竝禁推。又下敎曰。軍士房承旨。不善擧行。兵戶房相換。可也。宗親文武百官。以朝服祗迎侍衛。至太廟。獻官諸執事以下。祗迎於廟門之內。上曰。祭官中大祝自別。或有朝服之未備者。與齋郞祝史。互相推移。各具朝服之意。申飭獻官。而此後祀享時。樂工地排。自戶曹出給事。分付。可也。上入大次。百官仍以朝服就位。上改具冕服。詣版位。行望廟禮。陞詣廟內奉審。仍詣省器位。省器如儀。次詣永寧殿。行禮如上儀。還詣大次。省牲時至。百官仍朝服就位。上改具遠遊冠絳紗袍。詣省牲位。各室大祝進前。告犧牲肥腯。尺量如儀訖。上詣望廟樓。下敎曰。寒威若此。祭官房旣是帳外。勿以爲嫌。使之依例入接。可也。上曰。承旨進前。同副承旨趙興鎭進伏。又命左承旨朴祐源。軍士房承旨李時秀進前。下敎曰。齋郞祝史中。如有年七十人。發牌吏郞。使之書入。而且其中衰病。不堪將事者。皆令拔之。以預差次次塡差。至如奉俎官。則隨入百官。皆是淸齋之人。雖以宣傳官武兼。勿拘塡差。拔去祭官。則各捧擧案後。出送之意。分付。可也。賤臣承命出傳。以祭官中年七十人則無之。衰病人改差單子。修正入啓之意。仰達。掌樂提調徐有防。以摘奸後來待之意。微稟。上曰。與一直提學鄭志儉偕入。又命工房代房承旨林錫喆。上番翰林李崑秀進前。仍命書傳敎曰。禮房承旨。馳詣社稷永禧殿景慕宮。奉審摘奸以來。又命書傳敎曰。親享時齋官。古例具載記注。而近來則此規全廢。此後承旨。各別察飭。雖以吏曹言之。政色及文選司謄錄。亦不載錄云。繼今爲始。親享攝享。以至俗節朔望獻官諸執事。別作一冊。一一書置。以備後考事。分付該曹。又命書傳敎曰。工曹參判參議許遞。口傳差出。豐之曰。延祥詩製述人。旣已抄啓。大提學黃景源。待明朝牌招。以爲出韻科次之地。何如。上曰。再明日牌招。可也。出擧條上曰。初五日祈穀大祭祭報府入之。賤臣承命出奉入。仍命退。諸臣以次退出。
정조 7년
行都承旨沈豐之坐直。行左承旨朴祐源坐。右承旨林錫喆坐。左副承旨安聖彬坐直。右副承旨李時秀坐。同副承旨趙興鎭坐。注書二員未差。假注書徐瀅修仕李敬五仕直。事變假注書沈銖仕。
정조 7년
大駕詣宗廟。親祭罷後。奎章閣政院玉堂藥房口傳問安。答曰。知道。
정조 7년
王大妃殿惠慶宮中宮殿。政院玉堂藥房口傳問安。答曰。知道。
정조 7년
傳于趙興鎭曰。承旨入侍。
정조 7년
朴祐源啓曰。藥房都提調徐命善。提調鄭民始。副提調沈豐之。有稟達事。來詣請對矣。傳于沈豐之曰。誓戒時入侍。
정조 7년
朴祐源啓曰。右議政李福源。有稟達事。來詣請對矣。傳于沈豐之曰。誓戒時入侍。
정조 7년
有政。吏批。判書李在簡。參判金文淳。參議金憙。行左承旨朴祐源進。啓曰。大司諫今當差出。而擬望之人乏少。承旨竝擬。何如。傳曰。允。以李益烍爲大司諫。洪彦喆爲執義。洪周萬爲司諫。李思祚爲掌令。任希遠李萬應爲持平。林濟遠爲獻納。成鍾仁鄭萬始爲正言。李兢淵爲副應敎。
정조 7년
吏曹口傳政事。以徐有寧爲工曹參判。尹履相爲工曹參議。
정조 7년
吏曹口傳政事。以權以綱爲掌樂正。
정조 7년
兵批。判書李𡊠進。參判鄭昌順。參議李致中侍衛進。參知鄭存中入直。右副承旨李時秀進。啓曰。訓鍊院正。今當差出。而擬望之人乏少。外任竝擬。何如。傳曰。允。以田翊顯爲同知。李得駿爲兼司僕將。李光燮爲訓鍊正。副司直沈有鎭。
정조 7년
李時秀啓曰。合辭方張之時。無端闕啓。事甚未安。新除授兩司諸臺。竝卽牌招。未肅拜呈告人員。一體牌招。何如。傳曰。允。
정조 7년
以大司諫李益烍。司諫洪周萬。獻納林濟遠。正言成種仁鄭萬始。執義洪彦喆。掌令權坪。持平任希遠牌不進罷職傳旨。傳于安聖彬曰。只推。更爲牌招。
정조 7년
傳于朴祐源曰。諸道差使員上來守令。皆令今日內下送。兩西別軍職守令。亦令今日下送。
정조 7년
傳于朴祐源曰。未下直守令。皆令今日辭朝。
정조 7년
傳于安聖彬曰。鐵山府使。何時下敎。而今始下直。拿處。
정조 7년
李時秀。以兵曹言啓曰。依下敎。隨駕禁軍及駕後禁軍武藝出身武藝別監與內吹兼內吹標下軍兵等處。設粥分饋之意。敢啓。傳曰。知道。
정조 7년
李時秀。以司僕寺言啓曰。明日親任受誓戒時。本寺正當爲進輿差備。而正洪彦喆。今日政。移拜臺職。其代。令該曹口傳差出。以爲差備之地。何如。傳曰。允。
정조 7년
吏曹口傳政事。以兪彦脩爲司僕正。
정조 7년
李時秀。以訓鍊都監言啓曰。依下敎。挾輦軍別技軍兼內吹。留陣營定送軍兵等處。設粥分饋之意。敢啓。傳曰。知道。
정조 7년
李時秀。以禁衛營言啓曰。依下敎。隨駕槍劍軍兼內吹等處。設粥分饋之意。敢啓。傳曰。知道。
정조 7년
李時秀。以御營廳言啓曰。依下敎。駕前別抄兼內吹及隨駕將校軍兵等處。設粥分饋之意。敢啓。傳曰。知道。
정조 7년
李時秀。以守禦廳言啓曰。依傳敎。留陣本廳各色標下軍兵及禁衛營鄕軍訓局馬步軍等處。設粥分饋之意。敢啓。傳曰。知道。
정조 7년
安聖彬。以義禁府言啓曰。原州前判官徐琢修。拿來取招事。傳旨啓下矣。徐琢修時在任所云。依例發遣府羅將。拿來。何如。傳曰。允。
정조 7년
宗廟臘享大祭親行敎是時。亞獻官行判中樞府事徐命善。終獻官領敦寧金熤。進幣瓚爵官吏曹判書李在簡。奠幣瓚爵官吏曹參議金憙。薦俎官戶曹判書鄭一祥。禮儀使禮曹判書金魯鎭。典祀官奉常正李昌漢。廟司令鄭東敎。宮闈令尙膳李漢謙。宮闈令尙膳延壽長。宮闈令尙膳金相澤。堂上執禮刑曹參議趙尙鎭。堂下執禮修撰李兢淵。第一室執尊修撰姜忱。第二室執尊副修撰李頤祥。第三室執尊掌令兪岳柱。第四室執尊副司果洪秉益。第五室執尊司僕正洪彦喆。第六室執尊掌令權坪。第七室執尊副司果趙弘鎭。第八室執尊副司果李顯靖。第九室執尊副司果鄭益祚。第十室執尊副司果許晊。第十一室執尊兵曹正郞李東稷。第十二室執尊副司果洪樂恒。第十三室執尊副司果趙恒鎭。第十四室執尊兵曹正郞申耆。第一室大祝吏曹佐郞李集斗。第二室大祝司果徐有成。第三室大祝正言林道浩。第四室大祝副司果李鼎運。第五室大祝校理姜。第六室大祝副司果李泰永。第七室大祝副修撰李錫夏。第八室大祝副校理鄭在信。第九室大祝副司果金履正。第十室大祝副司果徐美修。第十一室大祝副校理林濟遠。第十二室大祝持平李度謙。第十三室大祝原任奎章閣待敎尹行任。第十四室大祝奎章閣待敎李崑秀。病代申耆第一室祝史副司果李彦祐。第二室祝史副司果李秀夏。第三室祝史副司果李延伋。第四室祝史副司果金寅燮。第五室祝史副司果韓栐。第六室祝史副司果李庚運。第七室祝史正言成鼎鎭。第八室祝史副司果洪樂淵。第九室祝史副司果趙武範。第十室祝史副司果李趾永。第十一室祝史持平李益運。第十二室祝史副司果韓用龜。第十三室祝史副司果李百亨。第十四室祝史副司果崔守魯。第一室齋郞副司果洪宗藎。第二室齋郞副司果李馨德。第三室齋郞副司果任希遠。第四室齋郞副司果閔慶世。第五室齋郞副司果李永穆。第六室齋郞兵曹佐郞宋俊載。第七室齋郞兵曹佐郞李翼晉。第八室齋郞兵曹佐郞成種仁。第九室齋郞副司果尹序東。第十室齋郞副司果趙濟魯。第十一室齋郞典籍李勉兢。第十二室齋郞副司果李顯道。第十三室齋郞副司果金啓洛。第十四室齋郞副司果鄭萬始。第一室捧俎官戶曹佐郞兪駿柱。副司果李樂培。工曹佐郞沈喜永。第二室捧俎官戶曹佐郞鄭昌老。典籍韓鼎謩。禮賓奉事鄭東杓。第三室捧俎官都摠都事林擎翰。濟用判官林性運。司僕主簿李良會。第四室捧俎官副司果李耇永。漢城庶尹宋翼洙。氷庫別檢洪喜榮。第五室捧俎官都摠都事柳鎭爀。掌苑別提李濟逵。司䆃直長尹東元。第六室捧俎官敦寧判官柳詢。內贍直長南麟耇。繕工監役朴升壽。第七室捧俎官刑曹正郞金絅采。長興庫直長李英秀。繕工副奉事鄭東輔。第八室捧俎官平市令柳誨。尙衣直長徐有器。氷庫別檢趙鎭明。第九室捧俎官司䆃僉正朴恒源。軍資直長金載孟。內贍奉事黃基玉。第十室捧俎官刑曹正郞朴敬圭。平市直長李翊永。繕工監役李在容。第十一室捧俎官副司果金師柱。司宰僉正成雲柱。司圃直長趙廷獻。第十二室捧俎官司僕主簿鄭必淳。漢城主簿崔在修。司宰奉事趙命喆。第十三室捧俎官刑曹佐郞尹晢東。戶曹正郞金安默。司饔直長李趾馨。第十四室捧俎官刑曹佐郞金履溫。都摠經歷金百彬。工曹正郞洪絲浩。盥洗位禮曹正郞李敬裕。工曹正郞李爗。爵洗位禮曹佐郞李漢龍。禮曹佐郞李甲龍。亞終獻盥洗位宗簿主簿李載徽。掌牲令典牲主簿沈達漢。協律郞掌樂正洪周萬。贊者引儀崔慶鎭。引儀金東覽。謁者引儀金彦國。引儀吳學儉。贊引假引儀沈選之。兼引儀南松耇。祭監監察宋煥德李廷書。
정조 7년
功臣獻官。副司果尹文東。祝史禮曹佐郞朴尙春。齋郞繕工奉事林元浩。
정조 7년
七祀獻官。繕工副正朴師欽。祝史禮曹正郞具性玉。齋郞濟用副奉事李英澤。
정조 7년
永寧殿初獻官。錦城尉朴明源。亞獻官刑曹判書李在協。終獻官行副司直吳載純。薦俎官戶曹參議李益烍。典祀官奉常僉正吳錫齡。殿司令權中憲。堂上執禮副司果柳匡國。堂下執禮副司果盧瑞國。宮闈令尙洗趙相藺。尙洗梁濟漢。大祝副司果宋民載。大祝副司果洪聖淵。大祝副司果魚錫齡。大祝副司果李羽逵。祝史副司果李光燮。祝史廣興奉事趙寅采。祝史司宰直長沈景文。祝史副司果閔致協。祝史繕工奉事金獻祚。齋郞內資直長兪漢參。齋郞司饔奉事趙好彦。齋郞軍資奉事鄭龍祚。齋郞濟用奉事鄭德濟。齋郞典設別檢洪徽河。捧俎官內贍主簿朴與曾。捧俎官禮賓直長李崇老。捧俎官禮賓參奉李熻。捧俎官長興庫主簿權任衡。捧俎官軍器判官具壽民。捧俎官司饔主簿李啓源。捧俎官廣興副奉事尹最遠。捧俎官禮賓主簿李蓍漢。捧俎官造紙別提劉大鉉。捧俎官典設別提具善亨。捧俎官繕工主簿宋奎瑞。捧俎官司䆃主簿金載遂。捧俎官掌苑別提金光績。捧俎官典設別提金浩成。捧俎官內資奉事尹可基。掌牲令典牲奉事柳烶。協律郞掌樂僉正趙廷瑗。贊者兼引儀趙衍玉。謁者引儀具善啓。贊引假引儀李嗣萬。祭監監察李尙琦。
정조 7년
癸卯十二月二十六日丑時。上詣廟內。親祭入侍時。行都承旨沈豐之。行左承旨朴祐源。右承旨林錫喆。左副承旨安聖彬。右副承旨李時秀。同副承旨趙興鎭。假注書徐瀅修李敬五。記注官金鳳顯。記事官李祖承。一直提學鄭志儉。二直提學徐有防。檢校直閣徐龍輔。以次侍立。百官仍以朝服就位。上具冕服詣版位。行禮如儀訖。還詣望廟樓。改具遠遊冠絳紗袍。乘輿以出。命書傳敎曰。禁推侍臣分揀。又命書傳敎曰。政官牌招開政。又命書傳敎曰。侍臣禁推。雖命分揀。兩司之旣遞還仍。情勢似難仍冒。竝許遞。今日政差出。仍還宮如來儀。諸臣以次退出。
정조 7년
癸卯十二月二十六日卯時。上御觀物軒。承旨入侍時。同副承旨趙興鎭。假注書李敬五。記注官金鳳顯。記事官李祖承。以次進伏訖。上命書傳敎曰。在外臺諫許遞。今日政差出。仍命退。承史以次退出。
정조 7년
癸卯十二月二十六日午時。上御誠正閣。戶房承旨入侍時。二直提學徐有防。同副承旨趙興鎭。假注書徐瀅修。記事官李祖承尹行任。以次進伏訖。上命招入太廟守僕。敎曰。今番擧行。全不成樣。此必年久事知者。擧皆零落。新進不解事者。不習儀文之致。歸傳下敎于都提調。此後則事知守僕。勿許遷轉。新進守僕。勤課講習。俾無臨期做錯之弊。可也。仍命守僕退去。有防曰。本閣官員。帶隷太少。每當赴公之時。輒有苟簡之歎。而其中丘從名色。尤不可無者。內而弘文館及外而五上司衙門。皆有所帶丘從。入於兵曹魚鱗中上下矣。本閣官員。亦當倣此責立。而間因未遑。尙稽稟行。自今朔爲始。一依弘文館五上司例。時任閣臣所帶丘從各一名。自騎曹入於魚鱗中。以爲逐朔上下之地。似好。故敢此仰達矣。上曰。依爲之。出擧條仍命退。諸臣以次退出。
정조 7년
行都承旨沈豐之坐。行左承旨朴祐源病。右承旨林錫喆坐直。左副承旨安聖彬坐。右副承旨李時秀坐直。同副承旨趙興鎭坐。注書二員未差。假注書李敬五仕直朴能源仕。事變假注書沈銖仕。
정조 7년
藥房都提調臣徐命善。提調臣鄭民始。副提調臣沈豐之啓曰。太廟展禮。徹曉將事。大庭誓戒。侵夜還內。觸冒風寒。連日勞動。伏未審夜間。聖體。若何。今日臣等率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等不任區區憂慮。敢來問安。竝此仰稟。答曰。知道。元無憊意。不必入侍矣。慈殿慈宮氣候一樣。
정조 7년
王大妃殿惠慶宮中宮殿。口傳問安。答曰。知道。
정조 7년
假注書徐瀅修改差。代以朴能源爲假注書。
정조 7년
李時秀啓曰。卽者刑曹郞廳來言。再昨日動駕時。衛外擊錚人。所當依例捧供。而昨日則動駕相値。自今日以受誓戒後。不得開坐用刑。未卽擧行云矣。敢啓。傳曰。依近例除刑推。今日內捧供。
정조 7년
傳于李時秀曰。右承旨入侍。
정조 7년
兵曹口傳政事。副司果洪彦喆林濟遠成種仁鄭萬始。
정조 7년
以平安監司楚山府殺獄罪人金於仁老味獄事。令該曹稟處事啓本。傳于李時秀曰。法雖難貸。情則可恕。參情屈法。實爲此獄左契。楚山府殺獄罪人金於仁老味。卽爲酌放之意。分付道臣。見今歲飜隔日。傳撥行會事。一體分付。
정조 7년
以都承旨遞差傳旨。傳于林錫喆曰。旣聽誓戒。且聞本事。非承宣做錯云。分揀。
정조 7년
以鐵山府使閔百履拿處傳旨。傳于李時秀曰。分揀。使之當日辭朝。
정조 7년
備忘記。元子宮延祥詩製進人。在予飾喜之道。宜有拔例褒賞。況句作極佳。亦有御批。居首副司果林濟遠。織毛馬鞍一部賜給。外此諸篇。無非合作。而其中副司果李顯靖應製。不但有御批。能副特選之本意。特賜鹿皮一令。副修撰李頤祥。檢校待敎尹行任。副應敎李兢淵。兵曹正郞李東稷。待敎李崑秀。檢閱李祖承。各賜上弦弓一張。以示朝家識慶之意。
정조 7년
沈豐之。以吏曹言啓曰。今此正朝祭獻官。依近例。以刑官通融塡差之意。敢啓。傳曰。知道。
정조 7년
沈豐之。以吏曹言啓曰。今此社稷祈穀大祭親行時執事。前司諫徐有成。前正言林道浩。時無職名。令該曹口傳付軍職。何如。傳曰。允。
정조 7년
趙興鎭。以賑恤廳言啓曰。西部五十四契四千二百十四戶。發賣米七百二十八石四斗。上下之意。敢啓。傳曰。知道。
정조 7년
李時秀。以兵曹言啓曰。來正月初五日。社稷祈穀祭親行時。隨駕營門。例爲取稟擧行。而禁御兩營鄕軍。旣已停番當。以訓局軍兵隨駕矣。馬步軍及禁軍。幾哨幾番磨鍊乎。敢稟。傳曰。以訓局步軍十哨。馬軍二哨。隨駕禁軍。以再昨日休番隨駕。經宿之時。不可無留陣。御將率兩營出番作隊軍爲之。
정조 7년
李時秀。以訓鍊都監言啓曰。向日毆打掖隷禁府羅將。査實草記。頭目及所任羅將竝保放。以待結末事。批下矣。元犯與隨從。文移該曹。今已決處。頭目及所任羅將。臣營不敢擅便。何以爲之。敢啓。傳曰。知道。適値歲末。後勿如是之意。嚴飭放送。
정조 7년
李時秀。以訓鍊都監言啓曰。本局哨官李彦春。竹山地覲親下去。身病甚重。勢難上來察任。改差。何如。傳曰。允。
정조 7년
李時秀。以義禁府言啓曰。平安監司李性源狀啓據。刑曹粘目內。鐵山前府使崔範重。移本府處之事。允下矣。崔範重時在任所云。依例發遣府羅將。交代後拿來。何如。傳曰。允。
정조 7년
李時秀。以刑曹言啓曰。再昨日動駕時。黃海道鳳山居幼學金必世等。擊錚於衛外。故取考其原情。則渠等田畓。在於本郡黃柄串坪。而本以貞惠翁主房賜牌蘆場。三去丙午年。本房與京鄕民人等。築堰作畓。衿排於各人等。而結役則屬於壽進宮免稅矣。丙申年導掌輩。符同屯長。以渠等所耕一百二十結無土之地。混入於有土。成冊換面下來。每結十五兩零。抑勒倍徵。故渠等起訟於京兆秋曹。而本官則以無土爲報。而戶曹回移。不辨混入。故以此退訟。已極冤痛。而丙寅該宮圖署內。渠等田畓。原非買得折受之物。不過隨起收稅之意。成給民人。則又豈非民土乎。導掌洪達濂金百齡吳贊周等嚴覈後。以無土例收稅之意。行移該道。自丙申濫捧之數四千餘兩。徵給云矣。此雖渠等稱冤之端。不過田畓相訟。又非四件之內。則肆然鳴金者。萬萬無嚴。原情勿施。狀頭金必世。自臣曹考律嚴勘。至於本事。則遐方農民稱冤之事。亦不可不恤。取考訟案。民人等起訟京司。非止一再。而立落無常。尙未得指一決折者。蓋以該郡査報觀之則其爲無土。斷然無疑。戶曹免稅案。則以有土載錄。故告隻爭訟。經年未決。而戶曹之載以有土。本郡之報以無土。此必有委折。分付道臣。親執詳査。有土無土。區別決給。俾無遐民稱冤之弊。何如。傳曰。詳査使之狀聞。事如無實。狀頭考律勘處次。本曹則姑勿勘律。出付邸人。下送本道。
정조 7년
李時秀啓曰。修撰姜忱。以延祥詩製述官。旣入闕中。不爲肅謝。直爲出去。事甚未安。推考警責。何如。傳曰。允。牌招入直。
정조 7년
大司諫李益烍。副應敎李兢淵。掌令權坪。校理姜。副校理鄭在信。副修撰李頤祥李錫夏啓曰。請黜置罪人鄭致達妻爲先還配海島。仍令王府。夬正典刑。以洩神人之憤。措辭見上請黑山島圍籬安置罪人龜柱。設鞫嚴問。夬正王法。措辭見上請物故罪人德相。亟施孥籍之典。措辭見上答三司曰。不允。
정조 7년
大司諫李益烍。掌令權坪啓曰。請彦衡養遂獻遂。竝令王府。設鞫嚴問。措辭見上請還寢會遂絶島定配之命。仍令王府。設鞫得情。措辭見上請還寢李觀源定配之命。更令王府。設鞫得情。措辭見上請遲晩後物故罪人啓能。亟施孥籍之典。措辭見上請令王府。一依古典趾賊等凶種之年未滿者。待其稍長。卽施邦刑。俾絶凶逆易種養禍之患。措辭見上請楸子島荐棘罪人最中。更令王府。拿致設鞫。期於得情。夬正王法。措辭見上請亟寢煥億島配之命。仍令王府。加刑得情。快施王章。措辭見上請湖西營獄散配諸罪人等放送及出陸減等之命。一竝還寢。仍令王府。設鞫嚴問。夬施當律。措辭見上請島配罪人貞采。亟令王府。更爲設鞫。夬正王法。措辭見上答兩司曰。不允。
정조 7년
癸卯十二月二十七日丑時。上詣仁政殿月臺。誓戒入侍時。行都承旨沈豐之。行左承旨朴祐源。右承旨林錫喆。左副承旨安聖彬。右副承旨李時秀。同副承旨趙興鎭。假注書徐瀅修李敬五。記注官金鳳顯。記事官李祖承。一直提學鄭志儉。二直提學徐有防。以次侍立。上具遠遊冠絳紗袍。御仁政殿月臺。宗親文武百官。俱以朝服就拜位。行四拜禮。讀誓文官。讀誓文訖。百官復行四拜禮。上曰。日寒如此。明日望拜禮時。各司每一員進參之意。分付。可也。豐之承命出傳。仍還內。諸臣以次退出。
정조 7년
癸卯十二月二十七日巳時。上御誠正閣。同副承旨趙興鎭。假注書徐瀅修。記事官李祖承尹行任。以次進伏訖。上曰。今日合啓。何爲姑停耶。興鎭曰。以諫院不備姑停矣。上命諫院諸臺牌招。出榻敎又命興鎭書傳敎曰。近年皆以歲前後各三日藏牌。欲使都民。餞迎之際。無侵擾之端。今年豈可異同。自今二十七日。至來初三日。各司藏牌事。分付。出禁衙門郞官。亦卽發牌。弛禁之意。一體分付。又命書傳敎曰。政院事萬萬駭然矣。昨日大臣請對之後。以口傳傳諭。元無以文字書出之命。而忽以誓戒時入侍書出。此已疎忽。而不知此箇委折。昨日臨殿時。不得引接。是豈敬禮大臣之意也。朝因傳敎謄本。始知有此做錯。後弊所在。不可無警。當該承旨遞差。又命書傳敎曰。正朝祭官差擬。必當苟艱。卿宰及堂上侍從罷職人竝敍用。又命書傳敎曰。元子宮延祥詩抄啓人。時帶臺職者。以其科次之故。例不得製進。今年係是初有之事。不可無闊狹。今番延祥詩抄啓中。時帶臺職人竝許遞。仍令該曹口傳付軍職。使之趁期製進。書訖。命退。諸臣以次退出。
정조 7년
癸卯十二月二十七日午時。上御觀物軒。右承旨入侍時。二直提學徐有防。原任直閣鄭東浚。右承旨林錫喆。假注書李敬五。記注官金健修。記事官李祖承。以次進伏訖。上命書傳敎曰。戶曹當該郞廳。先汰後拿。仍命退。諸臣以次退出。
정조 7년
行都承旨沈豐之坐直。行左承旨朴祐源坐。右承旨林錫喆坐。左副承旨安聖彬坐直。右副承旨李時秀坐。同副承旨趙興鎭坐。注書二員未差。假注書李敬五仕朴能源仕直。事變假注書沈銖仕。
정조 7년
安聖彬啓曰。合辭方張之時。兩司無詣臺之員。事甚未安。除在外疏批未下外。呈告人員。卽爲牌招。何如。傳曰。允。
정조 7년
安聖彬啓曰。大司諫李益烍。掌令權坪牌不進罷職傳旨。今方捧入。而合辭方張之時。無端闕啓。事甚未安。今日政。新除授兩司諸臺。竝卽牌招。何如。傳曰。允。
정조 7년
安聖彬啓曰。執義姜。持平金熙采。獻納兪岳柱。正言趙濟魯牌不進罷職傳旨。今方捧入。而合辭闕啓。事甚未安。除在外疏批未下外。新除授大司諫沈有鎭。掌令金履正。卽爲牌招。何如。傳曰。允。
정조 7년
以大司諫沈有鎭牌不進羅職傳旨。傳于沈豐之曰。知有實病。許遞。
정조 7년
都政。吏批。判書李在簡。參判金文淳。參議金憙。行都承旨沈豐之進。啓曰。四館陞出六品時。有九度講後遷轉之規。而承文院褒貶。如或有故過限。則四館積滯。不可不念。故自前雖未經九度講。亦有陞六之規矣。今秋冬等褒貶。旣不得擧行。故當出六品者。未免積滯。依例遷轉。何如。傳曰。允。啓曰。今都目大政。各歧仕滿應遷者。相避及未準朔監察禁府都事戶曹刑曹工曹漢城府郞官平市署官員五部都事。各司久任時推人員。竝擬。何如。傳曰。允。部官等序陞之類。依昨冬例。序陞後。還爲相換。相換後計仕等節。亦從今春例爲之之意。知悉擧行。可也。啓曰。守令多窠。今當差出。未準朔禁軍將及營將邊將虞候中軍都事守令察訪。竝擬。何如。傳曰。允。啓曰。鐵原防禦使。今當差出。而擬望之人乏少。他道未準朔守令。竝擬。何如。傳曰。允。啓曰。臺諫多窠。今當差出。而擬望之人乏少。外任竝擬。何如。傳曰。允。
정조 7년
以掌苑別提望單子。傳于沈豐之曰。昨年北道陵役時陵官。出六承傳。未調用者幾許。其外嶺人調用。承傳幾許。政廳承旨。卽爲問于該曹以啓。
정조 7년
以咸陽府使望單子。傳于朴祐源曰。雖是別軍職久勤。近來在京者數少。此望筒勿施。更令擬入。久勤則待本廳員數。稍裕擬入。
정조 7년
以李萬運爲平市主簿。韓翼商爲司饔主簿。李壽仁爲忠勳都事。尹博★爲軍資判官。金光績爲松蘿察訪。金弘道爲安奇察訪。具性玉爲泗川縣監。李雨普爲延日縣監。李鎭恒爲戶曹參議。李勉兢爲兵曹佐郞。徐有防爲兵曹參判。尹元東爲氷庫別提。李集明爲社稷直長。趙象存爲儀賓都事。方宗擧爲靑巖察訪。朴聞遠爲連原察訪。張起允爲熊川縣監。許霔爲監察。姜爲執義。李頤祥爲司諫。金熙采爲持平。兪岳柱爲獻納。安策趙濟魯爲正言。趙寅采爲司䆃直長。李協聖爲西部奉事。沈達漢爲禮曹正郞。朴昌朝爲長陵令。吳錫齡爲承文判校。李弼培爲禁府都事。柳孝源爲鐵原府使。金德行爲寧陵令。任希默爲尙瑞直長。徐鼎淳爲廣興奉事。李濟亨爲莊陵令。金元中爲軍器主簿。張弼漢爲內資主簿。李松心爲奉常僉正。金命瑜爲直講。徐有寧爲司圃提調。李漢籌爲咸陽府使。金啓淳爲尙瑞副直長。洪喜榮爲掌樂主簿。朴尙春爲直講。李光淡爲咸從府使。梁爲博川郡守。李潞秀爲宗廟副奉事。李英敎爲氷庫別檢。韓聖煥柳誨李錫祺爲典籍。韓翼商爲禁府都事。李頤祥爲校理。林濟遠爲修撰。金履正爲副校理。宋俊載爲景慕宮令。趙錫虎爲禮曹佐郞。李衡達爲長寧殿別檢。文粲奎爲景陽察訪。沈有鎭爲大司諫。崔守魯爲兵曹佐郞。金履正爲掌令。林濟遠爲司諫。李延弼爲三和府使。鄭華淳爲戶曹正郞。崔興遠爲工曹佐郞。朴就煥爲刑曹正郞。金胤行爲引儀。典籍單劉度興。南學訓導單朱重翁。鄭德和爲典牲主簿。金胤行爲監察。崔重敎爲司饔主簿。李良會爲禁府都事。金宗履爲典獄主簿。崔逵漸爲活人別提。張宅祚爲司宰主簿。林濟遠爲副校理。金履鏞爲修撰。徐有成爲副修撰。韓錫觀爲司僕主簿。鄭道復爲典籍。金麗潤爲引儀。吳載絅爲童蒙敎官。姜宅一爲假監役。尹淑基爲厚陵參奉。李龜錫爲寧陵參奉。洪彝浩爲惠陵參奉。林淳浩爲穆陵參奉。社稷直長李集明。西部奉事李協基相換。南涑爲英陵參奉。
정조 7년
兵批。判書李𡊠。參判徐有防。參議李致中進。參知鄭存中入直進。同副承旨趙興鎭進。啓曰。今日都政時。本曹堂上。不可不備員。而參判鄭昌順病不進。卽爲牌招。以爲同參政事。何如。傳曰。許遞。今日政。各別擇擬。待下批牌招。同參政事。可也。啓曰。各道營將中軍虞候及邊地僉使。今當差出。而擬望之人乏少。未準朔守令虞候禁軍將。竝擬。何如。傳曰。允。啓曰。訓鍊院正。今當差出。而擬望之人乏少。外任竝擬。何如。傳曰。允。
정조 7년
傳于沈豐之曰。祛風之際。猶不商量。西銓參上時仕。未參望者。至於三十三人之多。除居中數人。參擬者不過六十九人。是豈俄者提飭之意乎。此意該房承旨知悉。更爲申飭西銓長。
정조 7년
傳于趙興鎭曰。近來摠府郞官。全不擇擬。反不如訓鍊僉判。此後無得如是之意。嚴飭兵曹。況建陽以東門禁。摠府掌之。尤當擇差。摠郞中疲殘人。與他司官中。今日政相換事。分付。
정조 7년
傳于李時秀曰。政廳承旨入侍。
정조 7년
傳于趙興鎭曰。尹僖東事。尙今嗟惜。日前帳殿。已有下敎於兵判者。出身尹僖東。今日政。宣傳官擬入。
정조 7년
傳于趙興鎭曰。今番都政。西銓出六窠。虛司果出六之數。必當夥然。備郞中有實職人。實職竝改差。其代以出六人。通融擬入。以爲疏滯之地。
정조 7년
傳于李時秀曰。西銓之政。異於東銓。次次陞遷。人人參擬。然後可慰許多武弁齎鬱之情。且文武雖別。登科二十年。尙在參下。豈不可矜。島中人物。尤合收用。而遍考官案。如此者。只有此一人。武兼辛在復。今日政。六品窠敍用。以示朝家軫念渠輩積仕之意。
정조 7년
傳于沈豐之曰。兵批虛年積滯可悶。每都政。堂上五窠。便成近例。五衛將忠壯忠翊衛將中作闕。準朔營將及堂上虞候中內遷。其代。卽爲備擬以入。
정조 7년
趙興鎭。以兵批言啓曰。五衛將高信謙。前任尙州營將鄭順采。前任平安監營中軍李殷福。前任晉州營將李榮逵。前任統虞候。俱在任所。而本廳番次。甚爲★艱云。竝改差。何如。傳曰。允。此代。卽爲擬入。
정조 7년
趙興鎭。以兵批言啓曰。訓鍊院正前望中只有二人。以二望擬入之意。敢啓。傳曰。知道。
정조 7년
以區伊萬戶望單子。傳于趙興鎭曰。以禁軍久勤中。有二十六二十七年者。何不平均排擬。此望筒勿施。更爲擬入。
정조 7년
以局別將望單子。傳于趙興鎭曰。自來朔。本局把摠。當有銅龍門番。而大體本局把摠。全以中下退物收用。此等人沾漑。亦或疎滯之一道。而今則事體自別。咫尺宿衛。不可不擇差。以此申飭該營該都監。必以可堪之人擬入。可也。
정조 7년
以訓鍊主簿望單子。傳于安聖彬曰。以武兼首擬。以此首擬。移擬武兼。此後他望末副望。亦以未參人。各別詳細照檢備擬。以爲人人參望之地。
정조 7년
以部將望單子。傳于趙興鎭曰。向來主簿部將。猶此往來。如有特敎。何拘些少格式。況同是無元定品階乎。此望副末望。以武兼中未參望人擬入。
정조 7년
以都摠都事望單子。傳于李時秀曰。兵判何乃生疎耶。都判互相遷轉。爲祛風疏鬱之端。此望筒勿施。訓判移都。都訓主移。訓判待經歷窠。都判中陞擬。又以訓主陞遷。然後方在武部等窠者。次次移擬。則渠輩豈不爲幸乎。以此申飭西銓。西銓窠優未易得事。一體分付。
정조 7년
以武兼望單子。傳于李時秀曰。此望末副望。亦以時仕中。未參望人擬入。
정조 7년
以李憲默吳載純爲同知。趙圭鎭爲兼訓鍊都正。鄭宇淳爲曹司五衛將。柳心源爲統虞候。李始喆爲尙州營將。柳鎭豐爲白翎僉使。李晳爲大興中軍。具綜爲滿浦僉使。閔致協爲晉州營將。李敬大爲慶尙右兵虞候。申翊文爲蒜山僉使。宋濟謙爲荏子島僉使。權應鎰爲龍媒僉使。李文載爲蝟島僉使。金龜瑞爲西生僉使。徐鵬瑞爲西林僉使。副護軍單徐赫修李得駿。陸昌鎭爲彌串僉使。裴廷老爲馬梁僉使。尹繽爲西北僉使。尹汝衡爲美錢僉使。金命珣爲魚遊澗僉使。朴仁彩爲黔毛浦萬戶。金樂一爲幕嶺萬戶。金★胤爲越松萬戶。副司果單金尙源吳始赫趙元珣徐命基鄭萬議張重吉李★歲李宅觀南樀。申遇文爲咸鏡監營中軍。李仁默爲黃海兵虞候。黃時規爲森森坡萬戶。趙齊崙爲廢茂山萬戶。田得秋爲吾老梁萬戶。李光彦爲玉江萬戶。李弘遠爲宣傳官。任屹爲忠壯將。宋益休爲都摠經歷。安思烈爲都摠都事。吳泰奎爲包伊萬戶。金德寅爲仇寧萬戶。同知單方仲碩。訓鍊主簿單全時赫。副護軍單李行源兪岳柱。副司直單李世奭呂善德金思穆金履鏞李度謙李益運。副司果單成鼎鎭。李尙履爲內禁衛將。李光澤爲訓鍊僉正。柳增萬爲都摠都事。李壽哲申啓文武兼。李星會爲訓鍊主簿。全時赫爲晴川別將。金鎭忠爲新門別將。李大審爲浦項別將。鄭湋爲訓鍊主簿。張大羽爲寅火堡萬戶。副護軍單李始喆閔致協。副司直單鄭昌順。林擎翰爲中樞經歷。安栐爲訓鍊判官。金光百爲武兼。趙拓壤洪允復吳始赫金尙源爲部將。朴永秀爲濟物萬戶。李壽民爲慈母山城別將。李壽鳳爲防垣萬戶。副護軍單鄭觀由任屹邊慶遇閔爲訓鍊判官。劉寬澤宋漢鼎金錫憲宋載瑗爲訓鍊主簿。李東善爲都摠都事。姜晉一爲訓鍊主簿。閔心爀李晦植爲宣傳官。趙光德李天林金瑞輯爲武兼。尹頤東爲宣傳官。李陽運爲平壤中軍。趙元詢爲武兼。李潤海爲訓鍊主簿。徐命基爲守門將。尹師任韓世昌成夏鎭金九鼎卞緯鎭爲部將。具弘漸金魯岳康允白金龍弼崔興斗金德象李徽祚鄭宅信爲守門將。沈益希爲自作仇非權管。朴世孝爲江口權管。全時述爲乾川權管。金遇元爲小坡兒權管。河有涇爲梁永萬洞權管。李復友爲黃拓坡權管。金爔爲訓鍊正。朴孝晉爲訓鍊主簿。李東善爲宣傳官。許湛爲訓鍊副正。李宅觀爲武兼。都摠經歷宋益休。訓鍊副正許湛相換。孫昌軫爲訓鍊主簿。柳殷鉉爲都摠都事。李逵觀爲五衛將。張重吉爲武兼。李民秀爲宣傳官。柳殷鉉爲都摠經歷。李漢佐爲忠州營將。李邦運爲都摠都事。鄭聖甲閔修益洪應辰爲五衛將。李鎭宇爲訓鍊主簿。李觀賢爲全羅兵虞候。李奭培爲訓鍊副正。洪澣爲都摠經歷。李秉晟爲武兼。趙駿逵爲都摠都事。副護軍單李漢佐。李鎭國爲訓鍊判官。柳鎭爀爲都摠經歷。李昌培爲都。李昌會爲都摠都事。鄭泰曾爲訓鍊主簿。閔廷柱爲訓鍊判官。鄭宅潤爲訓鍊主簿。南樀爲武兼。劉漢坤爲訓鍊主簿。河明世爲武兼。全羅右水虞候金鍾禧。今加折衝。加資事。承傳。李恒訥爲五衛將。崔漸亨爲全羅右水虞候。尹相武兼。朱重純爲僉知。崔名宇爲部將。金致淇爲部將。辛在復爲守門將。柳晦源爲訓鍊主簿。金鼎瑞爲訓鍊判官。鄭萬儀爲武兼。金履彬爲部將。趙燮爲武兼。
정조 7년
傳于沈豐之曰。今日政。新除授守令察訪邊將中軍虞候別將權管。初仕復職人等。皆令明日謝恩。仍令留待。
정조 7년
備邊司薦。以李昌運爲摠戎使。
정조 7년
李時秀啓曰。新除授摠戎使李昌運。卽爲牌招。敎諭書及密符傳授。何如。傳曰。允。
정조 7년
傳于李時秀曰。戶房承旨入侍。
정조 7년
以修撰姜忱牌不進罷職傳旨。傳曰。只推。
정조 7년
傳于李時秀曰。遂安郡守遷轉之代。令該曹口傳差出。
정조 7년
吏曹口傳政事。以柳殷鉉爲遂安郡守。
정조 7년
沈豐之。以吏曹言啓曰。今此正朝祭獻官。前參判李亨逵。前參議趙鼎鎭塡差。而時無職名。令該曹口傳付軍職。何如。傳曰。允。
정조 7년
兵曹口傳政事。副司直單李亨逵趙鼎鎭金載瓚。副司果單徐有成林道浩。
정조 7년
李時秀。以都摠府言啓曰。今日入直內三廳武兼禁軍及軍兵等。當爲中日習射。而都目政事相値。不得爲之之意。敢啓。傳曰。知道。
정조 7년
李時秀。以訓鍊都監言啓曰。今十二月二十八日。二十九日。年終擧起火時。次知將校及兼別破陣等。年歲容貌。起火數爻。竝別單書入之意。敢啓。傳曰。知道。
정조 7년
李時秀。以禁衛營言啓曰。本營上番軍。依傳敎。限明秋停番矣。下番軍兵。來甲辰正月初一日放送。而銅龍門則依前例。以訓鍊都監砲手。限停番間替代。本營則依定奪。京標下三十名入直。火藥庫則別破陣每番十名內。依例從實數入直。南別營則兼別破陣六名。輪回守直之意。敢啓。傳曰。知道。
정조 7년
敎摠戎使李昌運敎。王若曰。中宸聽鼓。政須英材。北鎭摠師。庸付宿望簡心之眷。熟手是資。眷彼摠戎衙門。掌我畿服兵政。樓櫓對峙於南漢。左右成輔車之形。關防較近於沁都。緩急恃桑土之備。惟昔年設施之意。蓋倣兩局之規模。顧近日恬嬉之嘆。柰此百務之縱弛。苟非干城之器。難責樞轄之謨。惟卿。起儒素家。著韜鈐譽。典州郡而掌邊閫。聲績旣彰。襲勳府而坐戎垣。謨猷益闡。蓋內外歷試者久。顧前後委任也專。玆授卿以摠戎使。卿其祗服寵章。克劼戎政。摠錢穀甲兵之務。何難已試之才。勉苞桑衣袽之圖。宜體申命之眷。於戲。威重鎖鑰。九重寬北顧之憂。色變旌旗。三軍喜前度之師。故玆敎示。想宜知悉。副修撰李錫夏製進
정조 7년
安聖彬。以御營廳言啓曰。本廳鄕軍停番時。東營則騎士二十五人。該番將率領。與把摠仍爲入直。新營則京標下軍三十名。別破陣十二名。相替入直。而東營集春營入直步軍。來甲辰正月初一日。與守摠兩營作隊軍。替代入直後。舊番鄕軍。依例放送之意。敢啓。傳曰。知道。
정조 7년
李時秀。以戶曹言啓曰。今年內貧寒宗室子女婚扶助數。別單書入之意。敢啓。傳曰。知道。
정조 7년
李時秀。以賑恤廳言啓曰。西部三十契二千五百九十三戶。南部四十七契二千三百八十一戶。合四千九百七十四戶。發賣米八百八十六石一斗。上下之意。敢啓。傳曰。知道。
정조 7년
李時秀。以賑恤廳言啓曰。南部十八契一千一百八十九戶。北部四十五契三千七十四戶。合四千二百六十三戶。發賣米七百五十二石四斗上下。五部都民初巡發賣米。畢分給之意。敢啓。傳曰。知道。
정조 7년
慶尙監司李秉模疏曰。伏以。臣宿罪未勘。新愆自速。至再至三。日甚一日。則雖以天地之大。亦無以庇覆。父母之慈。亦無以愛護矣。自有船粟之擧。聖念之憂勞。何如。飭敎之丁寧何如。而臣乃遺失照檢。辜負至意。此已臣罔赦之罪。而至若殿最一事。尤是方伯之大政也。臣又一味暗劣。莫之致愼。瘡疣百出。旌別不明。不職之罪。實合萬殞。而乃以藏藪之量。特推含垢之意。姑施寬典。仍降恩諭。先之以誨責。繼之以指導。委曲曉譬。開發昏蒙。奉讀未半。自不覺惶汗感涕之一時交逬也。臣雖無狀。尙有一段秉彝。豈不願殫竭心膂。少答恩造。而才具苦短。心手相違。縱欲恪遵誨飭之敎。更圖淬勵之方。若墜煙霧。全沒頭緖。此實已驗於旣往者。而況今罪戾層積。神精都爽。惶懍隕越。罔知所措。顧何望於黥劓之補。桑楡之收哉。噫。人臣之受恩於君父。從古何限。而豈有如臣一身。頂踵毛髮。皆從造化中生成者耶。況玆藩寄。實出聖簡。而事事顚錯。日日僨誤。未效一分之責。反貽九重之憂。孤恩負國。竟陷大戾。有臣如此。生不如死。非不知冒上文字之萬萬猥越。而一日虛縻。尤極悚惕。玆不得不仰首鳴號。伏乞聖明。念方岳之不可苟仍。諒臣罪之不可竟逭。亟降威罰。以幸公私。千萬血祝。答曰。省疏具悉。卿其勿辭察任。
정조 7년
癸卯十二月二十八日辰時。上御觀物軒。都承旨入侍時。都承旨沈豐之。假注書李敬五。記事官李祖承尹行任。以次進伏訖。上曰。東銓序陞外望★幾何云耶。豐之曰。六十餘望云矣。上曰。午前可以畢矣。豐之曰。然矣。上曰。兵批幾望筒耶。豐之曰。八十餘望筒云。趁午前擧行之意。一體申飭兩銓。何如。上曰。依爲之。斯速申飭。可也。上曰。古例已然。兩翰林各坐。吏兵批政廳。使不得閑漫酬酢及私書往復。一依殿座時例惕念秉公之意。察飭。可也。仍命退。承史以次退出。
정조 7년
癸卯十二月二十八日午時。上御觀物軒。戶房承旨入侍時。同副承旨趙興鎭。假注書朴能源。記事官李祖承尹行任。以次進伏訖。上曰。政望斯速入之。賤臣承命出。連爲催促。還又進伏。上下敎曰。吏批初仕人族屬記入。賤臣承命出傳。回奏曰。司謁已捧入矣。又下敎曰。敎官副望黃瑗。誰之族也。知入。仍命退。諸臣以次退出。
정조 7년
行都承旨沈豐之坐直。行左承旨朴祐源坐。右承旨林錫喆坐直。左副承旨安聖彬坐。右副承旨李時秀坐。同副承旨趙興鎭坐。注書二員未差。假注書李敬五仕直朴能源仕。事變假注書沈銖仕。
정조 7년
大殿王大妃殿惠慶宮中宮殿。政院玉堂朝廷二品以上六曹堂上奉朝賀單子問安。答曰。知道。
정조 7년
沈豐之啓曰。明日正朝望闕禮。依近例爲之之意。敢啓。傳曰。知道。
정조 7년
傳于林錫喆曰。承旨入侍。
정조 7년
傳于李時秀曰。兵曹判書。更爲牌招。
정조 7년
承旨前望單子入之。徐有寧鄭存中李亨逵趙鼎鎭吳大益落點。
정조 7년
吏曹口傳政事。工曹參判徐有寧。兵曹參知鄭存中。仍任事。承傳。
정조 7년
備忘記。景慕宮外孫。年至初授職者。豈可待該曹直付。且郡主儀式。視公主酌量倣用。曾有傳敎。況翁主子所有之例。尤豈可不用。幼學金在昌。卽令該曹。敦寧窠依法典付職。品數以從七品擧行。仍令著以爲式。待下批使之謝恩。
정조 7년
安聖彬啓曰。臣依下敎。取考義禁府囚徒案。則時囚罪人林仁浩。以前任長水縣監。莫重還穀虛留反作之事也。康文祥鄭國臣。以前任參禮察訪。莫重還穀虛錄反作之事也。罪名俱係甚重。竝爲仍囚。李壽咸。以齋祝誓戒時。無端不參之事也。尹昌濂。以咸興判官。投印棄官之事也。李周憲。以陰城縣監緣坐罪人。致斃地方官。拿問勘罪之事也。徐琢修。以原州判官。緣坐罪人發配時。不能檢飭之事也。俱係輕囚。故竝爲放送。仍爲取考典獄署囚徒案。則御寶僞造罪人七名。傳敎罪人一名。殺獄罪人十五名。決案罪人二名。紅牌僞造罪人一名。印信僞造罪人二名。章標僞造罪人一名。南山放火罪人一名。殺獄干連罪人一名。印信干連罪人三名。俱係重囚。竝爲仍囚。金元得全成大。以禁府羅將。毆打掖隷之事也。旣有★★定配。刑推懲礪之命。金仁壽刃刺傷人。未過辜限。竝不得循例放送之意。敢啓。傳曰。知道。仍秩中林仁浩保放。過三日後。還囚照律。康文祥亦爲保放。待査啓來到稟處。金元得全成大保放。
정조 7년
以原春監司浦項穀到泊卸下事狀啓。傳于趙興鎭曰。★★★除夕。念我東民顑頷之狀。寢食奚甘。追劃嶺穀。已到泊外。繼來者爲幾隻。須卽陸續狀聞事。自廟堂。措辭行會原春監司處。
정조 7년
以北關監賑使。綸音宣布。內下賑資。分俵各邑事狀啓。傳于趙興鎭曰。觀此狀辭。條陳★精詳。此後接濟之方。各別惕念。無或一分疎忽。穀物入送事。方又申飭道伯。以此★爾對北關之民。面面曉諭。俾各恃而爲糧。今日卽除夕也。狀本際到。念及北民。豈可以令節而弛心。眞殿將事之餘。曉漏將撤。而如是措辭回諭。爾必知朝家勤孜之意。益須惕念事。回諭。
정조 7년
以北關監賑使差需木換穀事狀啓。傳于趙興鎭曰。俄於監賑使狀啓回諭。已及之矣。向日北伯狀本。終未免過於執拗。以減數入送爲說。猶之。可也。忽請全數置之。予則曰道伯之意。誠莫曉也。且以朝廷事面言之。差遣監賑之使。不給升合之穀。此自有監賑以後。所未聞之擧。況前下綸音。亦言轉穀之事。今不準施。朝家其將失信於北民。寧有如許事理。更令廟堂嚴飭道伯。此狀本所請差需木換穀事。依狀請施行之意行會。
정조 7년
沈豐之。以禮曹言啓曰。卽接元陵參奉所報。則本陵陵上莎草。自今二十日至二十八日。一向無頉云矣。敢啓。傳曰。知道。
정조 7년
李時秀。以訓鍊都監言啓曰。廣智營本局入番軍數。爲五十名。故每更二十名式。輪回行巡矣。今當停番。減爲三十名。十五名留營。十五名巡邏。以爲輪回。而牌將所領別巡邏軍五名。無分排之道。此則以北營入直軍四十名中除出。嚴飭警巡。則宮墻巡檢。似無疎虞之慮。依此擧行。何如。傳曰。允。卿營及禁營。早卽草記。御營欲作消夜之資。三更後忽地草記。無乃生疎之致乎。卿等以宿將。何不警刻新進少輩乎。此後則各別惕念敎導。可也。
정조 7년
李時秀。以禁衛營言啓曰。本營上番鄕軍。明日爲始。已爲退番。而西營入直。以守禦軍二十名代直事。前已定奪矣。以二十名軍。宮墻外兩歧巡邏。勢難分排。別巡邏則以出番標下軍三名。牌將率領。甲辰正月初一日爲始。使之警巡。何如。傳曰。允。
정조 7년
李時秀。以御營廳言啓曰。本廳字內。集春營東營入番鄕軍退番代。集春營則摠戎廳作隊軍三十名。東營則守禦廳作隊軍二十名。甲辰正月初一日爲始代直事。前已定奪矣。以此數小軍宮墻外兩歧巡邏外。別巡邏之役。勢難分排。出番標下軍兩處。各三名式。牌將率領。使之嚴飭警巡。何如。傳曰。豈以守歲之故。欲供消夜之資耶。新叨事爲。返遜前帥何也。雖以政院事言之。深夜捧入。大是不察矣。
정조 7년
安聖彬。以義禁府言啓曰。適値除夕。且當藏牌。該房承旨。取見囚徒。禁府刑曹輕囚。皆令放送後以啓事。命下矣。時囚罪人李壽咸尹昌濂李周憲徐琢修等放送事。政院分付臣府。竝卽放送之意。敢啓。傳曰。知道。